<classify> Na JANETH MUSHI WATANZANIA wametakiwa kuliombea taifa kuwahimiza viongozi wa Serikali na vyombo vinavyotoa haki kwa wakati ikiwamo Mahakama kuzingatia utoaji wa haki. Rais Dk.John Magufuli pia ameombwa kuingilia kati suala la wabunge kukamatwa kamatwa ovyo na Jeshi la Polisi. Kauli hiyo ilitolewa juzi na Askofu Mstaafu wa Kanisa la TAG, Jimbo la Kilimanjaro, Glorious Shoo na aliyekuwa Naibu Katibu Mkuu wa Kanisa hilo, Timothy Wambura. Walikuwa wakizungumza na waandishi wa habari baada ya kumtembelea Mbunge wa Arusha Mjini, Godbless Lema Chadema, katika Mahabusu ya Gereza Kuu la Kisongo, Arusha. Mchungaji Shoo alisema Tanzania ina sifa nyingi nzuri ila suala la haki na utu limeanza kuleta dosari. Alisema ni suala ambalo linahitaji kutupiwa macho kwa sababu linaweza kuliletea taifa dosari kubwa. Alisema wabunge, viongozi na wananchi wanapaswa kutambua kukosekana kwa haki ni tatizo la jamii nzima na kila kiongozi kwa nafasi yake anapaswa kutekeleza majukumu yake kwa kuzingatia Katiba. Rais wetu amejitahidi kufanya mambo mengi mazuri ila tunahitaji kutupia macho mfumo wa utoaji wa haki kwa wakati. Taifa lina sifa nyingi ila jambo linalosikitisha ni suala la haki na utu limeanza kuleta dosari na linaweza kutia doa taifa letu. Tunaona mapambano ya rushwa na dawa za kulevya yanavyofanywa ni mazuri ila yafanyike kwa misingi ya haki na sheria,alisema na kuongeza: Mimi si mwanasiasa lakini nahimiza haki kwenye jamii, namsihi Rais aingalie treatment ya wabunge. Haki isiposimama katika taifa, taifa huanza kunyongonyea...kila kiongozi ailinde katiba na wananchi tuungane kuliombea taifa na kusihi wahusika tuilinde amani ambayo ni tunda la haki. Alisema wamefarijika kumtembelea kiongozi huyo na kuwa walikwenda kumtia moyo, kumfariji na kuomba naye na kuwa suala kubwa walilozungumza naye ni haki ambayo huliinua taifa. Naye Mchungaji Wambura alisema watanzania wanapaswa kuungana na kuwa wamoja hasa katika kusisitiza suala la sheria na utekelezaji wake haki iweze kuonekana. Tunahitajika tuwe na umoja, nimetamani ule umoja wa zamani, nimeona hatuzungumzi lugha moja. Ningetamani uongozi kwa ngazi zote uwawezeshe watanzania waishi kwa raha, watu wenye dhana kuwa hawatendewi haki waridhishwe ili waione hiyo haki, alisema.  <topic>: KITAIFA 